Popravek Sklepa št. 1/2006 (2006/1001/ES) Pridružitvenega sveta ES–BOLGARIJA z dne 31. maja 2006 o izboljšanju trgovinskih režimov za predelane kmetijske proizvode iz Protokola 3 Evropskega sporazuma

( Uradni list Evropske unije L 409 z dne 30. decembra 2006 )

Sklep 2006/1001/ES se glasi:

SKLEP št. 1/2006 PRIDRUŽITVENEGA SVETA EU–BOLGARIJA

z dne 31. maja 2006

o izboljšanju trgovinskih režimov za predelane kmetijske proizvode iz Protokola 3 Evropskega sporazuma

(2007/1001/ES)

PRIDRUŽITVENI SVET JE –

ob upoštevanju Evropskega sporazuma o pridružitvi med Evropskimi skupnostmi in njihovimi državami članicami na eni strani in Republiko Bolgarijo na drugi strani (1) ter zlasti člena 1(2) Protokola 3 k Sporazumu,

ob upoštevanju naslednjega:

(1) Protokol 3, kakor je bil nadomeščen s Protokolom o prilagoditvi trgovinskih vidikov Evropskega sporazuma (2), določa trgovinske režime za predelane kmetijske proizvode med Skupnostjo in Bolgarijo. Protokol 3 je bil nazadnje spremenjen s Sklepom št. 2/2002 Pridružitvenega sveta EU–Bolgarija (3).

(2) Pred kratkim so bila izpogajana nova izboljšanja v trgovini za olajšanje gospodarske konvergence za pripravo na pristop in določitev koncesij v obliki popolne liberalizacije trgovine za nekatere predelane kmetijske proizvode ali zmanjšanja dajatev ali tarifnih kvot za druge.

(3) Po členu 1(2) Protokola 3 Pridružitveni svet odloča o kakršni koli spremembi dajatev iz prilog I in II k Protokolu in o povečanju ali ukinitvi tarifnih kvot. Uporabljene dajatve se lahko zmanjšajo kot odgovor na znižanja, ki izhajajo iz medsebojnih koncesij v zvezi s predelanimi kmetijskimi proizvodi.

(4) Za uvoz nekaterega blaga ni treba plačati carine. Za nekatero drugo blago je treba odpreti tarifne kvote; te kvote se zmanjšajo glede na količino blaga na podlagi tarifnih kvot od 1. oktobra 2004 v skladu z Uredbo Sveta (ES) št. 1676/2004 z dne 24. septembra 2004 o sprejemu avtonomnih in prehodnih ukrepov o uvozu nekaterih predelanih kmetijskih proizvodov s poreklom iz Bolgarije in izvozu nekaterih predelanih kmetijskih proizvodov v Bolgarijo (4) in v skladu z Uredbo Sveta ministrov Bolgarije št. 262 z dne 27. septembra 2004, kakor je bila nazadnje spremenjena z Uredbo 293 z dne 2. novembra 2004.

(5) Za predelane kmetijske proizvode se ne odobrijo izvozna nadomestila po Uredbi Komisije (ES) št. 1043/2005 dne 30. junija 2005 o izvajanju Uredbe Sveta (ES) št. 3448/93 glede sistema dodeljevanja izvoznih nadomestil za nekatere kmetijske proizvode, izvožene kot blago, ki ni zajeto v Prilogi I k Pogodbi, in meril za določanje višine teh nadomestil (5).

(6) Za predelane kmetijske proizvode s poreklom iz Bolgarije, ki so izvoženi v Skupnost, ni odobrenih izvoznih nadomestil –

SKLENIL:

Člen 1

Od 1. oktobra 2004 dalje se carine, določene v Prilogi I, uporabljajo pri uvozu blaga s poreklom iz Bolgarije, ki je našteto v navedeni prilogi, v Skupnost.

Od 1. oktobra 2004 dalje se carine, določene v Prilogi II, uporabljajo pri uvozu blaga s poreklom iz Skupnosti, ki je našteto v navedeni prilogi, v Bolgarijo.

Člen 2

Predelani kmetijski proizvodi, ki niso navedeni v Prilogi I k Pogodbi o ustanovitvi Evropske skupnosti, ki imajo poreklo iz Skupnosti in so izvoženi v Bolgarijo, nimajo odobrenih izvoznih nadomestil po Uredbi (ES) št. 1043/2005.

Predelani kmetijski proizvodi, ki niso navedeni v Prilogi I k Pogodbi, ki imajo poreklo iz Bolgarije in so izvoženi v Skupnost, v Bolgariji nimajo odobrenih izvoznih nadomestil.

Kjer je potrebno sprejeti tehnične zahteve kot posledico ukinitve izvoznih nadomestil, bo o njih odločala Komisija oziroma zakonodaja Bolgarije.

Člen 3

Tarifne kvote v Prilogi III in Prilogi IV bodo odprte od 1. oktobra do 31. decembra 2004 in od 1. januarja do 31. decembra za naslednja leta pod pogoji, določenimi v navedenih prilogah.

Obseg v letu 2004 se bo zmanjšal sorazmerno z obdobjem na eno četrtino, razen tarifnih kvot pod zaporednimi številkami 09.5463, 09.5487 in 09.5479.

Količine, upravičene do tarifnih kvot, ki so odprte po Uredbi (ES) št. 1676/2004 in so v prostem prometu od 1. oktobra 2004, so v celoti vštete v količine tarifnih kvot, ki so določene v Prilogi III.

Količine, upravičene do tarifnih kvot pod zaporednimi številkami 09.5463, 09.5487 in 09.5479, odprte po Uredbi Komisije (ES) št. 1446/2002 z dne 8. avgusta 2002 o opustitvi in odprtju tarifnih kvot za uvoz nekaterih kmetijskih proizvodov s poreklom iz Bolgarije v Skupnost, in o spremembi Uredbe (ES) št. 1477/2000 (6) in v prostem prometu od 1. januarja do 30. septembra 2004, so v celoti vštete v količine ustreznih tarifnih kvot, ki so določene v Prilogi III.

Količine, upravičene do tarifnih kvot v Bolgariji in v prostem prometu od 1. oktobra 2004, so v celoti vštete v količine tarifnih kvot, ki so določene v Prilogi IV.

Člen 4

Ta sklep začne veljati prvega dne v mesecu po njegovem sprejetju.